Wele'n sefyll rhwng y myrtwydd

Emyn a ysgrifennwyd gan Ann Griffiths yw Wele'n Sefyll Rhwng y Myrtwydd a gennir yn aml ar yr emyn-dôn Cwm Rhondda. Mae'n gân serch i Dduw, yn hiraethu amdano, ac am fod yn bur ac yn ffyddlon iddo. Credir i'r emyn gael ei ysgrifennu yn dilyn pregeth gan John Parry gyda Caniad Solomon 5:10 yn destun - 'Fy anwylyd sydd wyn a gwridog, yn rhagori ar ddengmil'.

Mae'r cyfeiriad at 'fyrtwydd' mae'n debyg yn seiliedig ar Sechareia 1:8, sef gweledigaeth o ŵr ar farch coch yn sefyll rhwng y myrtwydd yn y pant, sef symbol o Grist yn amddiffyn ei bobl.

Wele'n sefyll rhwng y myrtwydd
  Wrthrych teilwng o'm holl fryd;
Er mai o ran, yr wy'n adnabod
  Ei fod uwchlaw gwrthrychau'r byd:
Henffych fore
  Y caf ei weled fel y mae.

Rhosyn Saron yw ei enw,
  Gwyn a gwridog, teg o bryd;
Ar ddeng mil y mae'n rhagori
  O wrthrychau penna'r byd:
Ffrind pechadur,
  Dyma ei beilot ar y môr.

Beth sy imi mwy a wnelwyf
  Ag eilunod gwael y llawr?
Tystio'r wyf nad yw eu cwmni
  I'w gystadlu â'm Iesu mawr:
O am aros
  Yn ei gariad ddyddiau f'oes.

Categori:Emynau Cymraeg